钦定古今图书集成/明伦汇编/官常典/第494卷 > 张万福
## 钦定古今图书集成/明伦汇编/官常典/第494卷 > 张万福

按《唐书》本传：“万福，魏州元城人。三世明经，止县令、州
佐万福以业儒不显，乃学骑射。从王斛斯以别校征
辽东有功。李峘伐刘展，署为部将，效首万级，累摄寿
州刺史、舒庐寿都团练使。州送租赋诣都，至颍，为盗
所夺，万福领轻兵尾袭，贼仓卒不得战，悉禽之，尽得
所亡，并先掠人妻女财畜万计，还其家。不能自致者”，
给船车以遣。真拜刺史，兼淮南节度副使，而节度崔
圆忌之，失刺史，改鸿胪卿，使将千人镇寿州，不以为
恨。时许杲以平卢行军司马将卒三千驻濠州，阴窥
淮南。圆使万福摄濠州刺史，杲闻，即移戍当涂。贼陈
庄陷舒州，圆又令摄舒州刺史，督淮南盗贼，穷破株
党。大历三年，召见，代宗曰：“欲一识卿面，且将以许杲
累卿。”万福辞谢，因前曰：“陛下以一许杲召臣，如河北
诸将叛，欲属何人？”帝笑曰：“姑为我了杲事，且当大用。”
乃拜和州刺史，兼行营防御使，督盗淮南。万福至州，

万福倍道追杀之，免者十三，尽还所剽于民。元甫将
厚赏士，万福曰：“官健坐仰衣食，无所事，今一小烦之，
不足过赏，请用三之一。”帝下诏褒美，赐具衣、宫锦十
双。久之，诏以本镇兵千五百人防秋京西。万福诣扬
州，还所领兵。会元甫死，诸将愿得万福为帅，监军使
邀请之，对曰：“我非幸人，勿以此待我。”遂去。以利州刺
史镇咸阳，且留宿卫。李正己反，屯兵埇桥，江淮漕船
积千馀，不敢逾涡口。德宗乃以万福为濠州刺史，召
谓曰：“先帝改尔名正者，所以褒也。朕谓江淮草木亦
知尔威名，若从所改，恐贼不晓是卿也。”复赐旧名万
福因驰至涡口，驻马于岸，悉发漕船相御进，贼兵倚
岸熟视不敢动。改泗州刺史。魏州饥，父子相卖，万福
曰：“魏州吾乡里，安忍其困？”令兄子将米百车饟之，赎
魏人自卖者，给资遣之。为杜亚所忌，召拜右金吾将
军。及见，帝惊曰：“亚乃言尔昏耄，何邪？”诏图形凌烟阁，
数赐与，并敕度支籍口畜给其费。阳城等诣延英门
论裴延龄事，伏阁不去。帝震怒，左右惧不测。万福大
言曰：“国有直臣，天下无虑矣。吾年八十，与见盛事。”遍
揖城等劳之，天下益重其名。以工部尚书致仕，卒，年
九十。万福自始终禄食，七十年，未尝一日言病。莅凡
九州，皆有惠爱。初，在泗州，遇李希烈反，陈少游悉以
部刺史妻子质扬州，万福独不遣，谓使者：“为我白公，
妻老且丑，不足慁公意。”卒不行，人称其直。